title: Препоръка на Съвета от 14 юли 2015 година относно националната програма за реформи на Чешката република за 2015 г. и съдържаща становище на Съвета относно Програмата за конвергенция на Чешката република за 2015 г.

text:
               18.8.2015

               BG

               Официален вестник на Европейския съюз

               C 272/32

         ПРЕПОРЪКА НА СЪВЕТА
   от 14 юли 2015 година
   относно националната програма за реформи на Чешката република за 2015 г. и съдържаща становище на Съвета относно Програмата за конвергенция на Чешката република за 2015 г.
   (2015/C 272/09)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,
   като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 9, параграф 2 от него,
   като взе предвид препоръката на Европейската комисия,
   като взе предвид резолюциите на Европейския парламент,
   като взе предвид заключенията на Европейския съвет,
   като взе предвид становището на Комитета по заетостта,
   като взе предвид становището на Икономическия и финансов комитет,
   като взе предвид становището на Комитета за социална закрила,
   като взе предвид становището на Комитета за икономическа политика,
   като има предвид, че:

               (1)

               На 26 март 2010 г. Европейският съвет постигна съгласие по предложението на Комисията да се започне изпълнението на нова стратегия за растеж и работни места — стратегията „Европа 2020“ — въз основа на засилена координация на икономическите политики. Стратегията се съсредоточава върху ключовите области, в които е необходимо да се предприемат действия за повишаване на потенциала на Европа за устойчив растеж и конкурентоспособност.

               (2)

               На 14 юли 2015 г. въз основа на предложенията на Комисията Съветът прие препоръка относно общите насоки за икономическите политики на държавите членки и на Съюза, а на 21 октомври 2010 г. прие решение относно насоки за политиките на държавите членки по заетостта (2). Заедно двата акта представляват т. нар. „интегрирани насоки“ и държавите членки бяха приканени да се съобразят с тях при провеждането на националната си икономическа политика и политика за заетост.

               (3)

               На 8 юли 2014 г. Съветът прие препоръка (3) относно Националната програма за реформи на Чешката република за 2014 г. и даде становището си относно актуализираната Програма за конвергенция на Чешката република за 2014 г.

               (4)

               На 28 ноември 2014 г. Комисията прие Годишния обзор на растежа, с което постави началото на европейския семестър за 2015 г. за координация на икономическите политики. На същия ден въз основа на Регламент (ЕС) № 1176/2011 на Европейския парламент и на Съвета (4) Комисията прие Доклад за механизма за предупреждение, в който Чешката република не беше посочена като една от държавите членки, за които ще се извърши задълбочен преглед.

               (5)

               На 18 декември 2014 г. Европейският съвет одобри приоритетите за стимулиране на инвестициите, засилване на структурните реформи и продължаване на фискалната консолидация, благоприятстваща растежа.

               (6)

               На 26 февруари 2015 г. Комисията публикува своя доклад от 2015 г. за Чешката република. В доклада се оценява напредъкът в изпълнението на специфичните за Чешката република препоръки, приети на 8 юли 2014 г.

               (7)

               На 30 април 2015 г. Чешката република представи своята Национална програма за реформи за 2015 г. и своята Програма за конвергенция за 2015 г. Двете програми бяха оценени едновременно, за да бъдат отчетени взаимовръзките между тях.

               (8)

               Спрямо Чешката република понастоящем се прилагат предпазните мерки на Пакта за стабилност и растеж. В своята Програма за конвергенция за 2015 г. правителството планира да подобри постепенно номиналния дефицит до 1,9 % от БВП през 2015 г. и до 0,6 % от БВП през 2018 г. Правителството обяви намерението си да постигне през 2018 г. средносрочната бюджетна цел — структурен дефицит от 1 % от БВП, но според преизчисленото структурно салдо (5) се очаква това да стане до 2016 г. Според Програмата за конвергенция съотношението дълг/БВП се очаква да достигне почти 41 % през 2015 г. и постепенно да се понижи до 40,2 % през 2018 г. Макроикономическият сценарий, на който се основават бюджетните прогнози, е реалистичен и мерките в подкрепа на набелязаните цели за равнището на дефицита от 2016 г. нататък са достатъчно конкретни. Съществува риск обаче въздействието на планираните мерки за равнището на приходите да бъде по-слабо от очакваното. Въз основа на прогнозата на Комисията от пролетта на 2015 г. се предвижда целевият показател за разходите да бъде спазен през 2015 г. През 2016 г. се очаква известно отклонение, тъй като нетният растеж на разходите превишава целевия показател с 0,3 % от БВП. Поради това ще са необходими допълнителни мерки през 2016 г.
               Въз основа на своята оценка на Програмата за конвергенция и предвид на прогнозата на Комисията от пролетта на 2015 г. Съветът е на мнение, че Чешката република спазва до голяма степен разпоредбите на Пакта за стабилност и растеж. Основните елементи на настоящата фискална рамка са налице. Въпреки това обхватът на средносрочното бюджетно планиране и на числово изразените фискални правила е ограничен, а изпълнението бе слабо. Пакет от проектореформи бе изменян и забавян неколкократно и понастоящем приемането му е предвидено през 2015 г. Чешката република все още е изправена пред предизвикателства, свързани с дългосрочната фискална устойчивост, най-вече поради планираните увеличения на разходите за пенсии и здравеопазване. Налице е известно подобрение в перспективите за пенсионната система благодарение на по-благоприятните демографски прогнози. В законодателството е заложено законоустановената възраст за пенсиониране постепенно да се увеличава, но промяната, предвидена в средносрочен план, е твърде бавна. В процес на обсъждане са промени в действащата система за индексация на пенсиите, но все още не са приети мерки. Въпреки че бяха предприети някои мерки за подобряване на ефективността на разходите и на управлението в сектора на здравеопазването, в тази област е постигнат ограничен напредък. Показателите, използвани за измерване на резултатите в болничния сектор, показват, че медицинското лечение не винаги се извършва по икономически ефективен начин, докато разпределението на ресурсите е възпрепятствано от продължаващите трудности, свързани с внедряването на системата за възстановяване на разходите, направени от болниците. Налице са също признаци, че общопрактикуващите лекари не изпълняват адекватно своята роля на филтър. Обществените поръчки в сектора на здравеопазването страдат от често срещани нередности, което говори за недостатъчни насоки и надзор.

               (9)

               В областта на данъчното облагане основните предизвикателства са да бъде намалено укриването на данъци, а тяхното събиране да стане по-малко скъпо и времеемко както за данъкоплатците, така и за властите. Чешката република набеляза като приоритети спазването на данъчното законодателство и борбата срещу укриването на данъци и предприема редица стъпки в тези области. През 2015 г. бяха въведени редица мерки, предназначени както за преките, така и за непреките данъци, а за 2016 г. се предвиждат още мерки. Въпреки това разходите за привеждане в съответствие са все още са твърде големи. Стандартизацията на данъчните основи за подоходния данък на физическите лица, социалноосигурителните и здравноосигурителните вноски, ще помогне за опростяването на данъчната система, но тази промяна не бе въведена и понастоящем няма планове за отстраняването на този проблем. Работата по опростяването и увеличаването на предварителното попълване на данъчните декларации не се извършва по систематичен начин. Вместо да опрости системата на ДДС, през 2014 г. Чешката република въведе трета ставка в нея. Ограничен напредък бе отбелязан по отношение на намаляването на различията в данъчното третиране на наетите и на самостоятелно заетите лица. Данъчните приходи в Чешката република все още до голяма степен се основават на облагането на труда и работниците с ниски доходи, по-специално данъкоплатците без деца, са подложени на относително висока данъчна тежест. Мерките, влизащи в сила през 2015 г., донякъде намалят данъчното облагане на труда за определени групи, но като цяло ще имат ограничено въздействие. Данъците върху недвижимата собственост и екологичните данъци (с изключение на горивата) остават ниски, което разкрива възможност за изместване на данъчната тежест от труда.

               (10)

               През 2014 г. бе постигнат ограничен напредък в ускоряването на реформата на регулираните професии, но междинният Национален план за действие, приет през април 2015 г., съдържа редица конкретни мерки и действия за подобряване на правната уредба и за премахване на неоправданите и несъразмерни изисквания.

               (11)

               Сериозни закъснения имаше в положените през последните години усилия за решаване на проблема с корупцията. Последният план за действие за борба с корупцията обхвана редица приоритетни области. В него са включени закони за финансовия контрол, прокуратурата, финансирането на политическите партии, защитата на лицата, подаващи сигнали за нередности, новата политика в областта на управлението на държавните предприятия и изменение на Закона за свободния достъп до информация. Въпреки това изглежда, че малко се прави за приемането на тези закони. С приемането и прилагането на Закона за държавните служители и на свързаните с него ключови мерки Чешката република започна да решава проблемите, свързани с ефикасността и стабилността на публичната администрация. Административните и регулаторните пречки, свързани с планирането на инвестициите, и липсата на прозрачност и дългата продължителност на процедурите за получаване на разрешителни за строеж и земеползване възпрепятстват публичните инвестиции. Обществените поръчки бяха в центъра на редица инициативи през последните години, но все още са налице опасения относно прозрачността. По-специално, обществените поръчки все още не се публикуват в централизиран регистър. Ефикасността на процедурите за възлагане на обществени поръчки е възпрепятствана от недостатъци в даването на напътствия и в обученията за институциите, организиращи търговете. Надзорът на системата продължава да е слаб.

               (12)

               Общото равнище на заетост в момента е високо, но някои необлагодетелствани групи продължават да бъдат по-слабо представени на пазара на труда. Сред тях са родителите с малки деца, нискоквалифицираните работници, хората с увреждания и ромите. Предприети бяха известни стъпки за повишаване на ефикасността и ефективността на обществените служби по заетостта. Равнището на заетост сред младите хора се повишава и публичните служби по заетостта се стремят да насочват своите услуги особено към младите хора. Липсата на достъпни и качествени услуги за гледане на деца и ограниченото използване на договорености за гъвкаво работно време затрудняват способността на жените с деца да участват в пазара на труда. Бяха предприети стъпки за увеличаване на броя на детските заведения, но публичните политики в подкрепа на детските заведения за най-малките деца са все още недостатъчни.

               (13)

               Резултатите от образованието в Чешката република се подобриха през последните години, но остават структурни предизвикателства. Участието във висшето образование бързо се увеличи, но се появиха опасения, породени от западащите умения на по-младите висшисти. Изразява се надежда, че отлаганата реформа на висшето образование, чието приемане е планирано за 2015 г., ще въведе акредитация на учебните заведения, укрепване на вътрешното осигуряване на качество и по-широко използване на профилиране на студентите, както и усъвършенстване на системите за финансиране. Необходимо е да бъдат наети повече учители в задължителното образование, но ниските заплати и лошата репутация на професията затрудняват привличането талантливи кандидати. Новата система за кариерите, чийто замисъл е да подобри набирането и професионалното развитие на учителите, трябва да бъде финализирана през първата половина на 2015 г. и да бъде въведена през септември 2016 г. Цялостното ѝ въздействие обаче до голяма степен ще зависи от наличното финансиране. Все още липсва широкообхватна рамка за оценяване и подкрепа на училищата с ниска ефективност и на учениците със слаби резултати. Въвеждането на такъв подход би могъл да спомогне за подобряването на ефикасността и равнопоставеността в образованието. Напредъкът към по-приобщаващо образование бе ограничен, въпреки предприетите от правителството мерки за приемане на всеобхватна стратегия за образование. Явно е че, младите хора от по-необлагоприятстваните социално-икономически слоеве, включително ромите, постигат по-малки успехи в образованието и на пазара на труда.

               (14)

               В рамките на европейския семестър Комисията направи цялостен анализ на икономическата политика на Чешката република и го публикува в доклада за страната от 2015 г. Тя оцени също Програмата за конвергенция и Националната програма за реформи, както и последващите действия във връзка с препоръките към Чешката република, отправени през предходните години. Тя взе предвид не само тяхното значение за провеждането на устойчива фискална и социално-икономическа политика в Чешката република, но и тяхното съответствие с правилата и насоките на ЕС предвид необходимостта от засилване на цялостното икономическо управление на Съюза чрез принос на равнището на ЕС към бъдещите национални решения. Препоръките в рамките на европейския семестър са изразени в препоръки 1—4 по-долу.

               (15)

               С оглед на тази оценка Съветът разгледа Програмата за конвергенция, като становището му (6) е изразено по-специално в препоръка 1 по-долу,

         ПРЕПОРЪЧВА на Чешката република да предприеме следните действия през периода 2015—2016 г.:

               1.

               Да постигне фискална корекция от 0,5 % от БВП през 2016 г. Да подобри още ефективността на разходите и управлението в здравеопазването.

               2.

               Да се бори с укриването на данъци, да опрости данъчната система и да изпълнява плана за борба с корупцията. Да предприеме мерки за увеличаване на прозрачността и ефективността на обществените поръчки, по-специално чрез създаване на централен регистър на обществените поръчки и засилването на дейностите по ориентиране и надзор.

               3.

               Да намали високото равнище на данъчното облагане за лицата с нисък доход, като пренасочи данъчното облагане към други области. Да подобри още наличността на достъпни детски заведения.

               4.

               Да приеме реформата на висшето образование. Да осигури подходящо обучение за преподаватели и подкрепа за училищата с лоши резултати, както и да предприеме мерки за увеличаване на участието сред децата в неравностойно положение, включително ромите.

      Съставено в Брюксел на 14 юли 2015 година.

            За Съвета

            Председател

         P. GRAMEGNA

      (1)  ОВ L 209, 2.8.1997 г., стр. 1.

      (2)  Продължават да се прилагат с Решение 2014/322/ЕС на Съвета от 6 май 2014 г. относно насоки за политиките за заетостта на държавите членки за 2014 година (ОВ L 165, 4.6.2014 г., стр. 49).

      (3)  Препоръка на Съвета от 8 юли 2014 година относно националната програма за реформи на Чешката република за 2014 г. и съдържаща становище на Съвета относно програмата за конвергенция на Чешката република за 2014 г. (ОВ C 247, 29.7.2014 г., стр. 12).

      (4)  Регламент (ЕС) № 1176/2011 на Европейския парламент и на Съвета от 16 ноември 2011 година относно предотвратяването и коригирането на макроикономическите дисбаланси (ОВ L 306, 23.11.2011 г., стр. 25).

      (5)  Структурното салдо бе преизчислено от службите на Комисията по общоприетата методика въз основа на информацията в Програмата за конвергенция.

      (6)  Съгласно член 9, параграф 2 от Регламент (ЕО) № 1466/97.


               3.10.2008

               BG

               Официален вестник на Европейския съюз

               C 251/1

         Препоръка за регламент на Съвета за изменение на Регламент (ЕО) № 2533/98 относно събирането на статистическа информация от Европейската централна банка
   (ЕЦБ/2008/09)
   (2008/C 251/01)
   ОБЯСНИТЕЛЕН МЕМОРАНДУМ
   1.   ВЪВЕДЕНИЕ
   На 23 ноември 1998 г. Съветът на Европейския съюз прие Регламент (ЕО) № 2533/98 относно събирането на статистическа информация от Европейската централна банка (ЕЦБ) (1). Към настоящия момент следва да се разгледат редица изменения за запазване на Регламент (ЕО) № 2533/98 като ефективен инструмент за изпълнение на задачите на Европейската система на централните банки (ЕСЦБ) по събиране на статистическа информация.
   В съответствие с член 107, параграф 6 от Договора за създаване на Европейската общност, ЕЦБ представи преди това на Съвета своята Препоръка ЕЦБ/1998/10 за Регламент (ЕО) на Съвета относно събирането на статистическа информация от Европейската централна банка (2). Поради това е уместно да се следва същата процедура за въвеждане на предложените изменения в Регламент (ЕО) № 2533/98.
   2.   КОМЕНТАРИ ОТНОСНО РАЗПОРЕДБИТЕ
   Член 1
   Общо позоваване на задачите на ЕСЦБ
   Член 5.4 от Устава на Европейската система на централните банки и на Европейската централна банка (наричан по-долу „Устав на ЕСЦБ“) предвижда, че Съветът определя физическите и юридическите лица, които са длъжни да спазват изискванията за предоставяне на информация. Член 5.1 от Устава на ЕСЦБ и член 2, параграф 1 от Регламент (ЕО) № 2533/98 предвиждат, че ЕЦБ има право да събира статистическа информация, която е необходима за изпълнение на задачите на ЕСЦБ. Член 2, параграф 2 от Регламент (ЕО) № 2533/98 определя общата съвкупност от отчетни единици, от които ЕЦБ събира тази статистическа информация, и изброява специфични статистически цели, за които информацията може да бъде събирана. С оглед на намаляване на разходите по отчитането обаче данните се събират все по-често само веднъж и служат за множество статистически цели. В резултат на това преките връзки между общата съвкупност от отчетни единици и специфичните видове статистика вече не са ефективни и тези разпоредби е необходимо да бъдат изменени.
   Независимо от общото позоваване към задачите на ЕСЦБ, ЕЦБ препоръчва изготвянето на примерен списък на статистическите цели, за които може да се събира статистика от общата съвкупност от отчетни единици. Тези цели могат да обхващат следното:

               —

               „парична и финансова статистика“: предвид интеграцията на финансовите пазари и нарастващата сложност на финансовите инструменти, това понятие е по-подходящо от сега използваното „парична и банкова статистика“,

               —

               „статистика на плащанията и на платежните системи“: заменяща „статистиката на платежните системи“, за да се поясни че целите, за които може да се събира статистика, включват данни за плащания като част от статистиката на платежните системи. Член 105, параграф 2 от Договора дава на ЕСЦБ мандат да насърчава нормалното функциониране на платежните системи. В този контекст, за определяне на политиката на ЕЦБ е необходима изчерпателна информация относно платежните инфраструктури и извършените чрез тези инфраструктури плащания, включително за надзора върху тези пазарни инфраструктури,

               —

               „статистика на платежния баланс и на международната инвестиционна позиция“,

               —

               „статистика на финансовата стабилност“: тъй като член 105, параграф 5 от Договора предвижда, че ЕСЦБ допринася за гладкото провеждане на следваните от компетентните власти политики, свързани с пруденциалния надзор на кредитните институции и стабилността на финансовата система, това може да изисква събирането на макропруденциални статистически данни.

         Корекция на общата съвкупност от отчетни единици
   Финансовите пазари стават все по-сложни, с постоянно засилване на взаимната зависимост между финансовите транзакции и балансовите позиции на различните видове финансови посредници, като парично-финансови институции, застрахователни дружества и дружества със специална инвестиционна цел. От своя страна това означава, че ЕЦБ се нуждае от сравнима, често изготвяна и навременна статистика за тези подсектори, за да може да продължи да изпълнява своите задачи. Поради това ЕЦБ следва да има възможност да събира необходимата статистическа информация, ако основанието за това оправдава разходите и ако информацията не е вече събрана от други органи. Вследствие на това общата съвкупност от отчетни единици трябва да обхваща сега сектора на финансови корпорации като цяло. По-конкретно, трябва да се включат застрахователните дружества и пенсионните фондове (ЗДПФ), които представляват вторият по големина подсектор финансови корпорации в еврозоната по отношение на финансови активи. Освен това все по-ясното осъзнаване на финансовите последици на дълголетието, както и тенденцията към частнофинансирани пенсионни схеми е вероятно да засилят съществено значението на подсектора ЗДПФ при определянето на политиката на ЕЦБ. Във връзка с това тези институции управляват портфейлите си много по-активно в сравнение с предишни периоди, което допълнително засилва тяхното значение за паричната политика.
   Освен това финансовите корпорации, ангажирани със спомагателни финансови дейности, играят важна роля на финансовите пазари и при взаимодействията им с други финансови подсектори. Поради това е важно, ако се счете за необходимо, да може също да се събира статистика от тези институции.
   Накрая, с оглед на предстоящото изменение на Регламент (ЕО) № 2223/96 на Съвета от 25 юни 1996 г. относно Европейската система от национални и регионални сметки в Общността (3), настоящият регламент би могъл да съдържа динамично позоваване към него.
   Преходните разпоредби да станат постоянни
   Постоянното отчитане на позиции между държавите от еврозоната и на свързаните с това транзакции следва да се разреши. Това е необходимо за съставянето на платежен баланс и финансови сметки за еврозоната с високо качество. Настоящата правна рамка предвижда това отчитане за един преходен период през първите години на единната валута. Опитът обаче показва, че това отчитане остава необходимо за преодоляване на ограниченията в системите за събиране на данни и за намаляване на разходите по отчитането.
   Статистически принципи
   Регламент (ЕО) № 2533/98 следва да посочи статистическите принципи, които уреждат разработването, изготвянето и разпространението на статистика за изпълнение на задачите на ЕСЦБ. Понастоящем член 5 от Устава на ЕСЦБ и Регламент (ЕО) № 2533/98 не говорят за статистически принципи, докато член 285, параграф 2 от Договора, уреждащ статистиката на европейската статистическа система (ЕСС), изрично изброява принципите, които регулират изготвянето на статистически данни на Общността (4). Включването на статистическите принципи на ЕСЦБ в Регламент (ЕО) № 2533/98 би пояснило, че статистическите дейности на ЕСЦБ се ръководят от тези принципи. Това също така би подчертало, че европейската статистическа общност споделя еднакви фундаментални убеждения, въпреки че е организирана на основата на две паралелни системи и структури на управление.
   Режим на поверителност
   Обмен на поверителна информация в рамките на ЕСЦБ
   С оглед да се намалят разходите по отчитането и да се събират данни само веднъж, както и да се осигури високо качество на изготвяните статистически данни и надлежно изпълнение на задачите на ЕСЦБ е необходимо да се разшири обмена на поверителна статистическа информация в рамките на ЕСЦБ. Освен това е необходима правна яснота относно предаването на поверителна информация между ЕЦБ и националните централни банки (НЦБ) както и между НЦБ. За тази цел това предаване на поверителна статистическа информация, събрана съгласно член 5 от Устава на ЕСЦБ, следва да се направи възможно, при условие че то е необходимо за изпълнение на задачите на ЕСЦБ или за ефективното разработване, изготвяне или разпространение на статистически данни или за повишаване на тяхното качество. По същата причина наличната вече информация следва да се използва в максимална степен, независимо от целта, за която е била първоначално събрана, при запазване на поверителността й, ако това е необходимо. Всъщност информацията става статистическа, ако се използва за съставяне на статистика, без оглед на целта, за която тя е била първоначално събрана.
   Обмен на поверителна информация между ЕСЦБ и ЕСС
   Разширеният обмен на поверителна информация между ЕСЦБ и ЕСС е необходим, за намаляване на разходите по отчитането или за ефективно разработване, изготвяне или разпространение на европейска статистика, или за повишаване на нейното качество. Този обмен трябва да бъде организиран така, че да се запази доверието на отчетните единици в защитата на поверителна информация. Идентични разпоредби, позволяващи такъв обмен между ЕСС и ЕСЦБ, следва да се създадат както в Регламент (ЕО) № 2533/98, така и в предложения регламент относно европейската статистика. Следва да се прилагат следните ръководни принципи:

               1.

               обмен на поверителни данни между ЕСЦБ и ЕСС може да се извършва, ако е необходим за намаляване на разходите по отчитането или за ефективното разработване, изготвяне или разпространение на европейска статистика или за повишаване на нейното качество;

               2.

               обмен на поверителни данни между ЕСЦБ и ЕСС следва да се извършва само за статистически цели, т.е. изключително за съставянето на статистика в техните съответни сфери на компетентност;

               3.

               обменените поверителни данни е необходимо да са защитени срещу незаконосъобразно разкриване;

               4.

               ЕСЦБ и ЕСС следва да информират отчетните единици, че те могат да обменят поверителни данни;

               5.

               от съображения за яснота следва да се прилагат еднакви мерки за защита на поверителността към обмена на поверителни данни между ЕСЦБ и ЕСС. Тези мерки на защита са установени в член 19 от Регламент (ЕО) № [XX] относно европейската статистика.

         Предложената правна рамка не засяга споразуменията на национално ниво относно обмена на поверителна статистическа информация, различна от информацията, обхваната от настоящата препоръка.
   Новият режим за поверителност цели да отрази съответните разпоредби, предложени в Становище CON/2007/35 на ЕЦБ от 14 ноември 2007 г. по искане на Съвета на Европейския съюз относно предложение за регламент на Европейския парламент и на Съвета относно европейската статистика (5), така че да се използва същият механизъм за предаване на данни от ЕСС на ЕСЦБ и за предаването на данни от ЕСЦБ на ЕСС.
   Достъп до поверителна статистическа информация, която дава възможност за непряко идентифициране, за изследователски цели
   Достъпът до поверителна статистическа информация, която не позволява пряко идентифициране, е все по-необходим за изследователски цели, например за да се анализират и разбират развитията в рамките на сектори и в страни. Понастоящем правната рамка предвижда предимно децентрализиран достъп на научноизследователски организации до тази статистическа информация на национално ниво. Поради това тя трябва да бъде допълнена с подходяща правна рамка на ниво ЕСЦБ, която позволява на научноизследователски организации да получат достъп до тази информация, като поддържат строги мерки за защита на поверителността.

      Препоръка за:

         „РЕГЛАМЕНТ НА СЪВЕТА
         за изменение на Регламент (ЕО) № 2533/98 относно събирането на статистическа информация от Европейската централна банка
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Устава на Европейската система на централните банки и на Европейската централна банка (наричан по-долу „Устава“), и по-специално член 5.4 от него,
         като взе предвид препоръката на Европейската централна банка (ЕЦБ),
         като взе предвид становището на Европейския парламент,
         като взе предвид становището на Комисията,
         като взе предвид Регламент (ЕО) № [ХХ] на Европейския парламент и на Съвета относно европейската статистика,
         В съответствие с процедурата, предвидена в член 107, параграф 6 от Договора за създаване на Европейската общност и в член 42 от Устава,
         като има предвид, че:

                     (1)

                     Регламент (ЕО) № 2533/98 на Съвета от 23 ноември 1998 г. относно събирането на статистическа информация от Европейската централна банка (6) е основен компонент на правната рамка, уреждаща задачите на ЕЦБ по събиране на статистическа информация с помощта на националните централни банки. ЕЦБ последователно се осланя на него за изпълнение и контрол на координираното събиране на статистическа информация, необходима за изпълнение на задачите на Европейската система на централните банки (ЕСЦБ).

                     (2)

                     За да се съхрани Регламент (ЕО) № 2533/98 като ефективен инструмент за изпълнение от страна на ЕЦБ на задачите на ЕСЦБ по събиране на статистическа информация и да се осигури на ЕЦБ непрекъснато наличие на статистическа информация, която е с нужното качество и обхваща цялата съвкупност от задачи на ЕСЦБ, е от съществено значение да се преразгледа обхвата на установените с настоящия регламент изисквания за отчетност. В тази връзка е необходимо да се обърне внимание не само на изпълнението на задачите на ЕСЦБ и на нейната независимост, но също и на статистическите принципи, предвидени в настоящия регламент.

                     (3)

                     Необходимо е да се измени Регламент (ЕО) № 2533/98, за да може ЕЦБ да събира статистическата информация, която е необходима за изпълнението на възложените с Устава задачи на ЕСЦБ. В съответствие с това, целите, за които може да се събира статистическа информация, е необходимо също да включват съставянето на макропруденциална статистика, нужна за изпълнението на задачите на ЕСЦБ съгласно член 105, параграф 5 от Договора.

                     (4)

                     Обхватът на изискванията за отчетност, необходим за изпълнението на задачите на ЕСЦБ, следва също да взима предвид структурното развитие на финансовите пазари и да отговаря на свързаните с това изисквания за статистическа информация, които са били по-слабо забележими към момента на приемане на Регламент (ЕО) № 2533/98. Поради тази причина е необходимо да се позволи събирането на статистическа информация от целия сектор финансови корпорации, и по-специално от застрахователните дружества и пенсионните фондове, които представляват вторият по големина подсектор финансови корпорации в еврозоната по отношение на финансови активи.

                     (5)

                     За да се даде възможност за непрекъснато съставяне на статистика на платежния баланс с достатъчно високо качество е необходимо да се изяснят изискванията за отчетност, установени във връзка с данните относно всички позиции и транзакции между резидентите в участващи държави-членки.

                     (6)

                     Изследователите все по-често имат нужда от достъп до поверителна статистическа информация, която не позволява пряко идентифициране, за анализиране и разбиране на развитията в рамките на сектори и между държавите. Поради това е важно да се позволи на ЕЦБ и НЦБ да предоставят на научноизследователски организации достъп до такава подробна статистическа информация на ниво ЕСЦБ, като поддържат строги мерки за защита на поверителността.

                     (7)

                     За да се намалят разходите на отчетните единици по отчитането и да се направи възможно ефективното разработване, изготвяне и разпространение на висококачествена статистика и надлежното изпълнение на задачите на ЕСЦБ е необходимо да се позволи максимално използване на съществуващата информация за съставяне на статистика, включително обмен на поверителна статистическа информация в рамките на ЕСЦБ.

                     (8)

                     Във връзка с член 285 от Договора и член 5 от Устава освен това е от значение да се осигури тясно сътрудничество между ЕСЦБ и Европейската статистическа система (ЕСС), най-вече за насърчаване на обмена на поверителни данни между двете системи за статистически цели.

                     (9)

                     Европейската статистика се и ще се разработва, изготвя и разпространява както от ЕСЦБ, така и от ЕСС, но при условията на две самостоятелни правни рамки, отразяващи съответните им структури на управление. Поради това настоящият регламент се прилага без да се засяга Регламент (ЕО) № [ХХ],

               ПРИЕ НАСТОЯЩИЯ РЕГЛАМЕНТ:
         Член 1
         Регламент (ЕО) № 2533/98 се изменя, както следва:

                     1.

                     Член 1, параграф 4 се изменя, както следва: думите „в приложение А“; се заменят с думите „в Регламент (ЕО) № 2223/96 на Съвета от 25 юни 1996 г. относно Европейската система от национални и регионални сметки в Общността.“.

                     2.

                     Член 2 се изменя, както следва:

                                 а)

                                 Параграф 1 се заменя със следното:
                                 „1.   За изпълнението на изискванията на ЕЦБ за статистическа отчетност, ЕЦБ има правото да събира с помощта на националните централни банки, в съответствие с член 5.2 от Устава, статистическа информация за разработване, изготвяне и разпространение на европейска статистика в границите на общата съвкупност от отчетни единици и съобразно нуждите за изпълнение на задачите на ЕСЦБ. По-конкретно, информация може да се събира за изпълнение на изискванията на ЕЦБ за статистическа отчетност, включително в областта на паричната и финансова статистика, статистиката на плащанията и платежните системи, статистиката на финансовата стабилност и статистиката на платежния баланс и на международната инвестиционна позиция.“.

                                 б)

                                 Параграф 2 се заменя със следното:
                                 „2.   Доколкото статистическата информация, която се предоставя, е необходима за изпълнение на изискванията на ЕЦБ за статистическа отчетност, общата съвкупност от отчетни единици обхваща следните отчетни единици:

                                             а)

                                             юридически и физически лица, резиденти в държава-членка, които попадат в сектор „финансови корпорации“, както е посочено в ESA 95;

                                             б)

                                             пощенски джиро институции;

                                             в)

                                             юридически и физически лица, пребиваващи в държава-членка, доколкото те държат трансгранични позиции или извършват трансгранични транзакции;

                                             г)

                                             юридически и физически лица, пребиваващи в държава-членка, доколкото са емитирали ценни книжа или електронни пари;

                                             д)

                                             юридически и физически лица, пребиваващи в участваща държава-членка, доколкото те държат финансови позиции спрямо резиденти на други участващи държави-членки или са извършили финансови транзакции с резиденти на други участващи държави-членки.“.

                     3.

                     Член 3 се изменя, както следва:

                                 а)

                                 Следното изречение се добавя в началото:
                                 „Разработването, изготвянето и разпространението на статистика от ЕСЦБ се определя от принципите на безпристрастност, обективност, професионална независимост, рентабилност, статистическа поверителност, както и от принципите на намаляване на разходите по отчитането и висококачествен резултат.“.

                                 б)

                                 Буква а) се заменя със следното:

                                             „а)

                                             използва съществуваща статистика, доколкото е възможно.“.

                     4.

                     Член 8 се изменя, както следва:

                                 а)

                                 Параграф 2 се заменя със следното:
                                 „2.   Без да се засяга член 20 от Регламент (ЕО) № [ХХ],

                                             а)

                                             предаването в рамките на ЕСЦБ на поверителна статистическа информация, която е събрана съгласно член 5 от Устава, се извършва: i) в степен и подробност, които са необходими за изпълнение на задачите на ЕСЦБ съгласно член 105 от Договора; или ii) при условие, че предаването е необходимо за ефективното разработване, изготвяне и разпространение на статистически данни съгласно член 5 от Устава или за повишаване на тяхното качество;

                                             б)

                                             Управителният съвет може да вземе решение относно събирането и предаването в рамките на ЕСЦБ, в необходимите степен и подробност, на поверителната информация, която е събрана първоначално за цели, различни от тези по член 5 от Устава, при условие че това е необходимо за ефективното разработване или изготвяне на статистически данни или за повишаване на тяхното качество, и че тази статистика е необходима за изпълнение на задачите на ЕСЦБ съгласно член 105 от Договора.“.

                                 б)

                                 Параграф 3 се заменя със следното:
                                 „3.   Без да се засяга Регламент (ЕО) № [ХХ], отчетните единици се уведомяват за статистическата и друга административна употреба, за която може да се използва статистическата информация, която са предоставили. Отчетните единици имат право да получат информация относно правното основание за предаване на информация и за приетите защитни мерки.“.

                                 в)

                                 Параграф 4 се заменя със следното:
                                 „4.   Без да се засяга параграф 12 от настоящия член, ЕСЦБ използва предадената й поверителна статистическа информация изключително за изпълнение на задачите на ЕСЦБ с изключение на случаите:

                                             а)

                                             когато отчетната единица или друго юридическо или физическо лице, правен субект или клон, които могат да бъдат идентифицирани, са дали изрично съгласието си посочената статистическа информация да се използва за други цели;

                                             б)

                                             на предаване на членовете на Европейската статистическа система (ЕСС) в съответствие с параграф 11;

                                             в)

                                             на предоставяне на научноизследователски организации на достъп до поверителна статистическа информация, която не позволява пряко идентифициране, и с изричното предварително съгласие на органа, който е предоставил информацията;

                                             г)

                                             когато по отношение на НЦБ статистическата информация се използва в областта на пруденциалния надзор или за упражняване в съответствие с член 14.4 от Устава на други функции освен тези, посочени в Устава.“.

                                 г)

                                 Параграф 5 се заменя със следното:
                                 „5.   Поверителната статистическа информация може да се обменя в рамките на ЕСЦБ за предоставяне на достъп на научноизследователски организации до такава информация в съответствие с параграфи 3 и 4, буква в) от настоящия член.“.

                                 д)

                                 Параграф 8 се заменя със следното:
                                 „8.   Настоящият регламент се прилага, без да засяга Директива 95/46/ЕО и Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (7).“.

                                 е)

                                 В параграф 9 последните две изречения се заменят със следното изречение:
                                 „ЕЦБ определя общи правила и въвежда минимални стандарти за недопускане на незаконосъобразно разкриване и неразрешено използване на данни, предадени съгласно параграфи 1 и 2.“.

                                 ж)

                                 Добавят се следните параграфи 11 и 13:
                                 „11.   Без да се засягат националните разпоредби относно обмена на поверителна статистическа информация, различна от информацията, обхваната от настоящия регламент, предаването на поверителна статистическа информация между член на ЕСЦБ, който е събрал информацията, и орган на ЕСС може да се извърши при условие, че предаването е необходимо за ефективното разработване, изготвяне или разпространение или за повишаване на качеството на европейската статистика в рамките на съответните сфери на компетентност на ЕСС и на ЕСЦБ. Всяко предаване, следващо първото предаване, се разрешава изрично от члена на ЕСЦБ, който е събрал информацията.
                                 12.   Ако се предават поверителни данни между орган на ЕСС и член на ЕСЦБ, данните се използват изключително за статистически цели и са достъпни единствено за служители, занимаващи се със статистически дейности в рамките на тяхната работа.
                                 13.   Защитните мерки, посочени в член 19 от Регламент (ЕО) № [ХХ], се прилагат за всички поверителни данни, предадени между орган на ЕСС и член на ЕСЦБ съгласно горепосочените параграфи 11 и 12 и член 20, параграф 1а от Регламент (ЕО) № [ХХ]. ЕЦБ публикува годишен доклад за поверителността относно приетите мерки за защита на поверителността на статистическите данни.“.

                     5.

                     Приложения А и Б се заличават.

               Член 2
         Настоящият регламент влиза в сила на [дата].
         Настоящият регламент е задължителен в своята цялост и се прилага пряко във всички държави-членки.“.

      Съставено във Франкфурт на Майн на 15 септември 2008 г.

            Председател на ЕЦБ

         Jean-Claude TRICHET

      (1)  ОВ L 318, 27.11.1998 г., стр. 8.

      (2)  ОВ C 246, 6.8.1998 г., стр. 12.

      (3)  ОВ L 310, 30.11.1996 г., стр. 1.

      (4)  „Статистиката на Общността“ представлява част от „европейската статистика“, посочена в съображенията на Регламент (ЕО) № [ХХ].

      (5)  ОВ C 291, 5.12.2007 г., стр. 1.

      (6)  ОВ L 318, 27.11.1998 г., стр. 8.

      (7)  ОВ L 8, 12.1.2001 г., стр. 1.


Препоръка за Становище на Съвета в съответствие с член 9, параграф 3 от Регламент (ЕО) № 1466/97 на Съвета от 7 юли 1997 г. относно актуализираната програма за сближаване на Латвия, 2006-2009 г.


title: Препоръка на Съвета от 12 юли 2011 година относно Националната програма за реформи на Латвия за 2011 г. и съдържаща становище на Съвета относно актуализираната Програма за конвергенция на Латвия за периода 2011—2014 г.

text:
               21.7.2011

               BG

               Официален вестник на Европейския съюз

               C 215/8

         ПРЕПОРЪКА НА СЪВЕТА
   от 12 юли 2011 година
   относно Националната програма за реформи на Латвия за 2011 г. и съдържаща становище на Съвета относно актуализираната Програма за конвергенция на Латвия за периода 2011—2014 г.
   2011/C 215/03
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз и по-специално член 121, параграф 2 и член 148, параграф 4 от него,
   като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 9, параграф 3 от него,
   като взе предвид препоръката на Европейската комисия,
   като взе предвид заключенията на Европейския съвет,
   като взе предвид становището на Комитета по заетостта,
   след консултация с Икономическия и финансов комитет,
   като има предвид, че:

               (1)

               На 20 януари 2009 г. Съветът прие Решение 2009/290/ЕО (2), за да направи достъпна за Латвия средносрочна финансова помощ за период от три години въз основа на разпоредбите на член 143 от Договора. В придружаващия го Меморандум за разбирателство, подписан на 28 януари 2009 г., и в последващите допълнения на меморандума се определят условията на икономическата политика, с оглед на които се изплаща финансовата помощ. Решение 2009/290/ЕО бе изменено на 13 юли 2009 г. с Решение 2009/592/ЕО на Съвета (3). Последното допълнение към Меморандума за разбирателство бе подписано през юни 2011 г.

               (2)

               На 26 март 2010 г. Европейският съвет постигна съгласие по предложението на Комисията да се започне изпълнението на нова стратегия за работни места и растеж — стратегията „Европа 2020“ — въз основа на засилена координация на икономическата политика, която ще бъде съсредоточена върху ключовите области, в които е необходимо да се предприемат действия за повишаване на потенциала на Европа за устойчив растеж и конкурентоспособност.

               (3)

               На 13 юли 2010 г. Съветът прие препоръка относно общите насоки за икономическата политика на държавите-членки и на Съюза (за периода 2010—2014 г.), а на 21 октомври 2010 г. прие решение относно насоките за политиката на държавите-членки по заетостта (4), като заедно двата акта представляват „интегрирани насоки“. Държавите-членки бяха приканени да се съобразят с интегрираните насоки при провеждането на националните си икономически политики и политики по заетостта.

               (4)

               На 12 януари 2011 г. Комисията прие първия годишен обзор на растежа, с което постави началото на нов цикъл на икономическото управление в ЕС и на първия европейски семестър за предварителна интегрирана координация на политиката съгласно стратегията „Европа 2020“.

               (5)

               На 25 март 2011 г. Европейският съвет утвърди приоритетите за фискалната консолидация и структурната реформа (в съответствие със заключенията на Съвета от 15 февруари и 7 март 2011 г. и въз основа на годишния обзор на растежа, изготвен от Комисията). Той подчерта необходимостта да се даде приоритет на възстановяването на стабилността на бюджетите и фискалната устойчивост, намаляването на безработицата чрез реформи на пазара на труда и полагането на нови усилия за повишаване на растежа. Съветът поиска от държавите-членки да отразят тези приоритети в конкретни мерки, които да бъдат включени в техните програми за стабилност или в програми за конвергенция и в националните програми за реформи.

               (6)

               На 25 март 2011 г. Европейският съвет също така прикани държавите-членки, участващи в пакта „Евро плюс“, да представят своите ангажименти, за да бъдат включени в програмите им за стабилност или програмите им за конвергенция и в националните програми за реформи. В програмата за конвергенция и в националната програма за реформи на Латвия се съдържа общо препращане към пакта „Евро плюс“. В писмо, изпратено до Съвета на 17 май 2011, се очертават конкретните ангажименти и действия за 2011 г., които са включени в програмите и които са в съответствие с целите на пакта „Евро плюс“.

               (7)

               На 29 април 2011 г. Латвия представи актуализираната си Програма за конвергенция от 2011 г. за периода 2011—2014 г. и Националната си програма за реформи за 2011 г. Двете програми бяха оценени едновременно, за да бъдат отчетени взаимовръзките между тях.

               (8)

               В периода 2000—2007 г. икономиката на Латвия нарасна по-бързо, отколкото тази на коя да е друга държава-членка, в резултат на перспективите за сближаване, чуждестранните финансови вливания на капитал и много високото потребителско търсене. При все това, поне отчасти в резултат на експанзионистична макроикономическа политика, икономиката прегря. Натрупаните значителни дисбаланси, които личат от настоящия дефицит по сметката в размер на 22,3 % от БВП през 2007 г. и 13,1 % през 2008 г., и впоследствие в периода 2008—2009 г. икономиката претърпя най-значителното свиване в ЕС. През този период реалният БВП намаля с 25 % — стремителен срив, като последиците от срива във вътрешното търсене бяха утежнени от спада в световната търговия. Нивото на заетост, преди това сред най-високите в ЕС (75,8 % през 2008 г.), спадна с повече от 10 процентни пункта, а нивото на безработица, което е над 18 %, в момента е едно от най-високите в ЕС. Общият бюджетен дефицит беше 9.7 % през 2009 г., но в резултат на мерките за фискална консолидация намаля до 7,7 % през 2010 г. Този резултат включва значителни мерки за стабилизация във финансовия сектор в размер на 1,1 % от БВП през 2009 г. и 2,3 % от БВП през 2010 г.

               (9)

               Въз основа на оценката на актуализираната програма за конвергенция в съответствие с Регламент (ЕО) № 1466/97 Съветът е на мнение, че макроикономическият сценарий в основата на бюджетните прогнози на програмата за конвергенция изглежда реалистичен, въпреки че прогнозата за инфлацията за 2011 г. е може би занижена. Средносрочната бюджетна стратегия на програмата за конвергенция е да намали номиналния общ бюджетен дефицит до ниво под референтната стойност от 3 % до датата, предвидена в Препоръката на Съвета от 7 юли 2009 г. Като се вземат предвид мерките, приложени след приемането на препоръката за корекция на прекомерния дефицит и допълнителната консолидация, заложена в актуализираната програма за конвергенция, планираното фискално усилие за периода 2011—2012 г. е в съответствие с изискваната корекция. Предвид отправната точка в програмата за конвергенция не се предвижда постигането на средносрочната цел до края на програмния период, докато планираното фискално усилие за постигане на средносрочната цел след коригирането на прекомерния дефицит, би могло да бъде ускорено, по-специално през 2013 г. Фискалната консолидация, предвидена в програмата за конвергенция, е основана преди всичко върху съкращаването на разходите. Постигането на бюджетните цели е изложено на неблагоприятни рискове, тъй като програмата за конвергенция не предоставя пълна информация относно мерки, които да подпомогнат постигането на определените цели. Очаква се тези мерки да бъдат предвидени в следващите бюджети. Намаляването на първичния дефицит в средносрочен план, предвидено в програмата за конвергенция, би допринесло за намаляване на рисковете за устойчивостта на публичните финанси.

               (10)

               Комисията направи оценка на програмата за конвергенция и на националната програма за реформи. Тя взе предвид не само тяхното значение за провеждането на устойчива фискална и социално-икономическа политика в Латвия, но и тяхното съответствие с правилата и насоките на ЕС с оглед необходимостта от засилване на цялостното икономическо управление на ЕС чрез принос на равнището на ЕС, насочен към бъдещите решения на държавите-членки. В този контекст Комисията подчертава неотложността на изпълнението на планираните мерки, за да бъде спазено Решение 2009/290/ЕО,

         ПРЕПОРЪЧВА на Латвия да:
   изпълнява мерките, предвидени в Решение 2009/290/ЕО, изменено с Решение 2009/592/ЕО, и допълинетлно конкретизирани в Меморандума за разбирателство от 20 януари 2009 г. и неговите последващи допълнения, по-специално последното допълнение от 7 юни 2011 г.

      Съставено в Брюксел на 12 юли 2011 година.

            За Съвета

            Председател

         J. VINCENT-ROSTOWSKI

      (1)  ОВ L 209, 2.8.1997 г., стр. 1.

      (2)  ОВ L 79, 25.3.2009 г., стр. 39.

      (3)  ОВ L 202, 4.8.2009 г., стр. 52.

      (4)  Продължават да се прилагат през 2011 г. съгласно Решение 2011/308/ЕС на Съвета от 19 май 2011 г. относно насоките за политиките за заетост на държавите-членки.


               9.3.2016

               BG

               Официален вестник на Европейския съюз

               C 93/186

         P7_TA(2013)0382
   Политиката на ЕС спрямо Беларус
   Препоръка на Европейския парламент от 12 септември 2013 г. относно политиката на ЕС спрямо Беларус (2013/2036(INI))
   (2016/C 093/30)

      Европейският парламент,

               —

               като има предвид своята резолюция от 26 октомври 2012 г. относно положението в Беларус след парламентарните избори, проведени на 23 септември 2012 г. (1),

               —

               като взе предвид своята резолюция от 29 март 2012 г. относно положението в Беларус (2),

               —

               като взе предвид своята резолюция от 12 май 2011 г. относно Беларус (3),

               —

               като взе предвид своята резолюция от 20 януари 2011 г. относно положението в Беларус (4),

               —

               като взе предвид своята резолюция от 12 септември 2012 г. относно годишния доклад на Съвета до Европейския парламент относно общата външна политика и политика на сигурност (5),

               —

               като взе предвид своята резолюция от 14 декември 2011 г. относно преразглеждането на Европейската политика за съседство (6),

               —

               като взе предвид резолюцията от конференцията на националната платформа на Форума на гражданското общество към Източното партньорство от 1 юни 2013 г.,

               —

               като взе предвид своята резолюция от 7 април 2011 г. относно прегледа на европейската политика на съседство — Източното измерение (7),

               —

               като взе предвид декларацията от срещата на високо равнище, посветена на Източното партньорство, в Прага през 2009 г.,

               —

               като взе предвид заключенията на Съвета по външни работи от 15 октомври 2012 г. и Регламента на Съвета (ЕС) № 1014/2012 от 6 ноември 2012 г. относно ограничителни мерки спрямо Беларус (8),

               —

               като взе предвид член 97 от своя правилник,

               —

               като взе предвид препоръката на комисията по външни работи (A7–0261/2013),

               A.

               като има предвид, че от 1994 г. насам в Беларус не са произвеждани свободни и честни избори съгласно избирателно законодателство в съответствие с международните стандарти;

               Б.

               като има предвид, че принципът на разделение на властите на практика беше премахнат с конституционната реформа от 1996 г. и оттогава политическата опозиция не е представена в политическите институции и не може да участва в определянето и изпълнението на политическия курс на страната;

               В.

               като има предвид, че през същия период правата на човека и основните свободи биват системно и масово нарушавани, по-специално що се отнася до свободата на изразяване на мнение, свободата на сдружаване и свободата на събранията;

               Г.

               като има предвид, че през 1997 г. Европейският съвет суспендира ратифицирането на Споразумението за партньорство и сътрудничество и замрази временното търговско споразумение, поради което отношенията между ЕС и Беларус продължават да бъдат регулирани от Споразумението за търговия и сътрудничество от 1989 г.;

               Д.

               като има предвид, че през 2008 — 2010 г. отношенията между ЕС и Беларус получиха импулс, когато Беларус изрази готовност да развива конструктивни отношения с ЕС и се наблюдаваше определено движение към подобряване на условията за дейности на гражданското общество, опозицията и свободния печат; при все това тежките репресии след президентските избори през 2010 г. и затягането на репресивната политика, като например арестуването на кандидати за президент, последвано от масови арести, политически мотивирани наказателни дела срещу представители на опозицията и вълната от репресии срещу защитници на правата на човека и независими медии, доведоха до значително влошаване на тези отношения;

               Е.

               като има предвид, че отхвърлянето от страна на беларуските органи на призивите на ЕС за спазване на международно приетите демократични стандарти доведе до политика на самоизолация и до налагането й на беларуския народ;

               Ж.

               като има предвид, че Европейският парламент не признава легитимността на парламента на Беларус; през изминалото десетилетие само една официална делегация на Европейския парламент посети Беларус през 2010 г.;

               З.

               като има предвид, че 70 % от населението на Беларус желае промяна в страната; част от него обаче счита, че съществените промени първоначално биха довели до влошаване на жизнения стандарт (9);

               И.

               като има предвид, че осъществяването на демократична промяна би било по-вероятно, ако реформистката част от управляващия понастоящем елит се ангажира с реформи; въпреки това основни катализатори следва да бъдат организациите на гражданското общество и частния бизнес;

               Й.

               като има предвид, че установяването на съгласуван политически диалог с беларуските органи при гореизложеното условие следва да доведе до включване на гражданското общество и опозицията в диалога между различните заинтересовани страни и до осъществяване на реформите;

               К.

               като има предвид, че срещата на високо равнище във Вилнюс, посветена на Източното партньорство, би могла да се превърне в още една важна възможност за условно и постепенно подобряване на отношенията между ЕС и Беларус, при условие че всички политически затворници бъдат освободени и политически реабилитирани;

               Л.

               като има предвид, че вследствие на това ограничителните мерки на ЕС бяха преразгледани и разширени (понастоящем са наложени на 242 лица и 30 предприятия), докато беларуските органи продължават да забраняват на политици, длъжностни лица, включително представители на международни организации, журналисти и представители на гражданското общество, да влизат в страната;

               М.

               като има предвид, че допълнителните усилия за единна стратегия и план за действие биха могли да бъдат полезни за постигане на целите на политическата опозиция; като има предвид, че конкретни мерки като например общи листи за местните избори през 2014 г., изготвянето на единна политическа програма или представянето на един-единствен кандидат за президентските избори през 2015 г. представляват положителни промени в това отношение;

               Н.

               като има предвид, че започнатият през 2012 г. европейски диалог с беларуското общество относно модернизацията оказа положително въздействие върху започването на конструктивен дебат сред беларуското общество относно необходимите реформи в страната и осведомеността относно ЕС; като има предвид, че е необходимо допълнително развитие на концепцията, целта, стратегията, подходящата структура за финансиране и управление на този диалог, както и неговата по-добра координация с инициативите на Източното партньорство;

               О.

               като има предвид, че за ЕС националната платформа на Форума на гражданското общество към Източното партньорство е важен и надежден партньор, както и единствен по рода си канал за комуникация с народа на Беларус;

               П.

               като има предвид, че в Беларус все още има политически затворници (10), включително Алес Беляцки, защитник на правата на човека и номиниран за наградата „Сахаров“, които са подложени на тежки психологически и физически мъчения, включително смъртни заплахи, необосновани прехвърляния, незадоволително здравно обслужване и лишаване от правото на срещи с членовете на семейството; освобождаването и политическата реабилитация на всички политически затворници, както и напредъкът на Беларус по отношение на изпълнението на поетите от нея международни задължения и зачитането на основните права на човека, принципите на правовата държава и демократичните свободи, остават основните условия за нормализиране на отношенията между ЕС и Беларус;

               Р.

               като има предвид, че намаляването на абсолютния брой политически мотивирани арести (от 868 през 2011 г. до 235 през 2012 г. по данни на Центъра за правата на човека „Вясна“) би могло да се дължи на атмосферата на репресии и заплахи;

               С.

               като има предвид, че неотдавнашните законодателни изменения с ограничителен характер позволяват по-нататъшни репресии на гражданското общество, включително защитниците на правата на човека, независимите медии и адвокатите на защитата; като има предвид, че общото положение по отношение на правата на човека и основните свободи е достойно за съжаление и продължава да бъде повод за значителна загриженост, както се посочва в доклада за 2013 г. на специалния докладчик на ООН за Беларус; като има предвид, че демонстрираният от беларуските органи имунитет към призивите от страна на международната общност допринася за по-нататъшно влошаване на отношенията с ЕС и за постепенната самоизолация на Беларус;

               Т.

               като има предвид, че през 2012 г. беларуските органи въведоха законодателни промени, които дават на КГБ широки правомощия за свободното използване на принудителни мерки; като има предвид, че съгласно новия закон службите за сигурност са свободни да влизат в жилища, да арестуват и задържат без ограничения както беларуски граждани, така и защитени с имунитет дипломати и представители на международни институции; като има предвид, че този закон също така съдържа разпоредба, която освобождава служителите на КГБ от всякаква правна отговорност за причиняване на телесни повреди на хората, по отношение на които предприемат действия; като има предвид, че на беларуските специални служби са дадени широки правомощия за разгонване на демонстрации;

               У.

               като има предвид, че в края на 2011 г. са внесени промени в Закона за масовите събрания, съгласно които провеждането на масови митинги би могло да доведе до подвеждане под наказателна отговорност за нарушаване на обществения ред; като има предвид, че организаторите на масови митинги са длъжни да предоставят на органите информация за източниците на финансирането им;

               Ф.

               като има предвид, че през 2011 г. е въведена наказателна отговорност за получаване на чуждестранни помощи и че понятието за държавна измяна е разширено, което дава на органите възможност за наказателно преследване на организациите и физическите лица, които получават финансиране от чужбина или участват в международни прояви;

               Х.

               като има предвид, че през 2012 г. Министерството на правосъдието на Беларус отказа да регистрира 19 НПО и две политически партии, а членовете на нерегистрирани организации са непрекъснато подложени на заплахи, тормоз и преследвания в Беларус;

               Ц.

               като има предвид, че Беларус е единствената европейска държава, която прилага смъртно наказание; датите на екзекуциите са неизвестни за семействата на осъдените и за обществеността, тялото не се дава за погребване от страна на роднините, а мястото на гроба не се съобщава;

               Ч.

               като има предвид, че през 2012 г. двама души бяха екзекутирани въпреки че съдебният процес не е отговарял на критериите за справедлив съдебен процес; като има предвид, че през 2012 г. не беше обявена нито една смъртна присъда след дълъг период от време, но при все това нови смъртни присъди бяха обявени през 2013 г.;

               Ш.

               като има предвид, че положението в Беларус може да се характеризира с липса на доверие в съдебната система, поради недостатъчната й независимост и политически мотивираните й решения;

               Щ.

               .като има предвид, че Беларус е единствената държава сред държавите от Източното партньорство, в която все още не е създадена официална институция по правата на човека;

               АА.

               като има предвид, че цензурата е сериозен политически проблем в Беларус;

               AБ.

               като има предвид, че според световния индекс за свобода на печата за 2013 г. на „Репортери без граници“ Беларус се е изкачила от 168-ма на 157-ма позиция от общо 179 държави, но все още заема най-ниската позиция сред държавите от Източното партньорство (Азербайджан (156), Украйна (126), Грузия (100), Армения (74), Молдова (55));

               AВ.

               като има предвид, че достъпът до независими телевизионни канали и радиостанции, както и до печатни медии понастоящем е незадоволителен и държавните медии доминират достъпа до информация;

               AГ.

               като има предвид, че положението със свободата на медиите в Беларус е недопустимо, по-специално поради тормоза на журналисти, на които е забранено да напускат страната, ограничителни закони в областта на свободата на радиоразпръскване и интернет, както и избирателното правосъдие към независими журналисти, както показват три наказателни дела, започнати през лятото на 2012 г.;

               AД.

               като има предвид, че през 2012 г. най-малко на 15 активисти и журналисти е било забранено излизането от Беларус, за което са използвани фалшиви аргументи;

               АЕ.

               като има предвид, че повече от половината граждани на Беларус имат достъп до интернет; електронните медии дават нови възможности за по-широк достъп до независими медии, въпреки че някои опозиционни уебсайтове са били блокирани в държавни и образователни институции;

               АЖ.

               като има предвид, че според най-новия индекс на човешко развитие на ООН за 2012 г. Беларус се нарежда на 50-то място в сравнение с Русия (55) и страните от Източното партньорство (Грузия (72), Украйна (78), Азербайджан (82), Армения (87), Молдова (113));

               АЗ.

               като има предвид, че една от основните причини за известна социална стабилност в страната е системата за социални помощи, от която хората се ползват, а в замяна избират да бъдат политически неактивни; 65 % от гражданите на Беларус получават държавно подпомагане в различни форми като пенсии, стипендии, обезщетения за безработица и др.;

               АИ.

               като има предвид, че ниският процент на безработица може да бъде изкуствено постигнат чрез субсидии за държавните предприятия, които създават около 70 % от БВП и осигуряват работа на 50 % от работната сила;

               АЙ.

               като има предвид, че правителството на Беларус се опитва да привлича чуждестранни инвестиции — страната разполага с квалифицирана работна сила, програма за приватизация, шест свободни икономически зони и високотехнологичен парк — въпреки това системната намеса на държавата е очевидна в частния сектор;

               АК.

               като има предвид, че досега беларуските органи са изразили своя геополитически интерес към по-нататъшна икономическа интеграция с Русия чрез създаването на Евро-азиатски митнически и икономически съюз; в същото време по-голямата част от всички преки чуждестранни инвестиции в Беларус през последните години произхождат от Русия; според експерти през последните десетилетия около 700 000 граждани на Беларус са емигрирали с цел работа в Русия, най-вече в Москва и Санкт Петербург;

               АЛ.

               като има предвид, че се наблюдават сигнали както от ЕС, така и от Беларус за възобновяване на преговорите за присъединяване на Беларус към СТО, особено в контекста на присъединяването на Русия към СТО;

               АМ.

               като има предвид, че последните проучвания, проведени в рамките на проекта Барометър за съседните държави на ЕС, показват, че над 50 %от беларуското население счита, че ЕС следва да засили ролята си в областта на икономическото развитие, търговията и регионалното сътрудничество с Беларус;

               АН.

               като има предвид, че според експерти програмата за модернизация, обявена наскоро от беларуските органи, е най-вече насочена към подобряване на основната промишлена инфраструктура, докато по-съществени икономически реформи и прозрачна стопанска среда са необходими в страната, както и по-малко правителствен контрол във всички стопански сектори;

               АО.

               като има предвид, че според индекса за възприятие на корупцията за 2012 г. на „Трансперънси интернешънъл“ Беларус заема 123-то място от 176 държави и територии, в сравнение с Украйна (144), Азербайджан (139), Русия (133), Армения (105), Молдова (94) и Грузия (51);

               АП.

               като има предвид, че Беларус наскоро се присъедини към механизма за борба с корупцията „Група държави срещу корупцията“ на Съвета на Европа и стана член на ГРЕТА — механизъм за борба с трафика на хора;

               АР.

               като има предвид, че Беларус попада в обхвата на Европейската политика за съседство, но с оглед на политическата ситуация все още не е въведен план за действие;

               АС.

               като има предвид, че понастоящем е предоставена помощ за Беларус съгласно стратегическия документ за страната за периода 2007 — 2013 г.;

               АТ.

               като има предвид, че за проекти по Европейския инструмент за съседство и партньорство (ЕИСП) за трансгранично сътрудничество между Беларус и съседните й държави бяха разпределени 33,4 милиона евро в рамките на финансовата перспектива за периода 2007 — 2013 г., докато понастоящем около 60 общини участват в 50 съвместни проекта за трансгранично сътрудничество между Латвия, Литва и Беларус;

               АУ.

               като има предвид, че понастоящем само 20 експерти от Беларус участват в различни проекти на ЕИСП в сравнение с 2008 г., когато техният брой е бил 120;

               АФ.

               като има предвид, че органите на Беларус вземат активно участие в експертните срещи в рамките на многостранното направление на Източното партньорство, по-специално в проекти за трансгранично сътрудничество;

               АХ.

               като има предвид, че 58 града и общини в Полша, 47 в Литва и 30 в Латвия развиват ползотворно сътрудничество със своите партньори — градове и общини в Беларус, а еврорегионът „Немунас — Неман — Ниемен“, който обединява Литва, Полша и Калининград с Беларус в изпълнението на общ проект, би могъл да се разглежда като пример за добра практика;

               АЦ.

               като има предвид, че през последните години гражданите на Беларус получават най-голям брой шенгенски визи на глава от населението в света; въпреки това те трябва да изразходват много повече средства, а в много случаи също и време и усилия, за да получат виза, в сравнение с гражданите на други държави от Източното партньорство или Русия;

               1.

               Отправя следните препоръки към заместник-председателя на Комисията/върховен представител на Съюза по въпросите на външните работи и политиката на сигурност/(ВП/ЗП), ЕСВД, Съвета, Комисията и държавите членки: те следва

                           a.

                           настоятелно да призоват беларуските органи да спазват правата на човека и да работят за осъществяване на демократичен преход, с цел да се прекрати самоналожената изолация на Беларус от останалата част на Европа;

                           б.

                           да подчертаят още веднъж, че абсолютно необходима предпоставка за напредък в двустранните отношения, която би могла да доведе до постепенно премахване на ограничителните мерки на ЕС и да отключи отношенията между ЕС и Беларус, е безусловното и незабавно освобождаване и реабилитиране на политическите и гражданските права на всички оставащи политически затворници;

                     Относно политическия диалог

                           в.

                           да се възползват от председателството на Литва и срещата на високо равнище, посветена на Източното партньорство, във Вилнюс като допълнителна важна възможност за подобряване на отношенията с Беларус, веднага след като бъдат освободени всички политически затворници, с оглед подновяването на политическия диалог относно, наред с другото, демократичните реформи, свободните и честни избори, спазването на принципите на правовата държава, правата на човека и основните свободи, както и участието на опозицията и гражданското общество, при условие че органите на Беларус демонстрират зачитане на тези основни ценности;

                           г.

                           да отбележат освобождаване от затвора на Дмитрий Дашкевич и Александр Франскевич съответно през август и септември 2013 г., но да изразят съжаление от факта, че тези бивши политически затворници възвърнаха свободата си само след изтърпяване на пълната си присъда;

                           д.

                           да използват по най-добрия начин временното и условно изваждане на министъра на външните работи от списъка на ЕС на лица с наложена забрана върху издаване на виза с оглед на разширяването на основния и важен канал за дипломатическа комуникация с Беларус, и по-специално с оглед на улесняването на неговото участие в срещата на високо равнище, посветена на Източното партньорство; преди всичко за провеждането на съдържателен диалог за освобождаването на политическите затворници; въпреки това да отстояват твърда позиция по отношение на забраната върху издаване на визи и замразяването на активите, насочени към пряко замесените в нарушаването на стандартите за демократични избори и правата на човека;

                           е.

                           да направят задълбочена оценка на действащите ограничителни мерки на ЕС срещу длъжностни лица и институции на Беларус, така че при необходимост тяхната ефективност да бъде подобрена и техният обхват, естество и валидност да бъдат адаптирани с оглед на събитията в страната и нейните отношения с ЕС;

                           ж.

                           да изготвят стратегическа „пътна карта“, вдъхновена от съвместния временен план и основана на принципа „повече за повече“, като включат приоритетни области за реформи в Беларус за подобряване на отношенията и ефективно сътрудничество в рамките на ЕПС, при предприемане на конкретни мерки за демократични реформи;

                           з.

                           веднага след признаването на изборите от международни организации като свободни и честни, да се консултират с Европейския парламент относно включването на нови предложения в областта на междупарламентарните отношения, както двустранно, така и в рамките на Парламентарната асамблея Евронест, като същевременно се запази подкрепата на ЕС за демократичните сили и гражданското общество в Беларус;

                           и.

                           да гарантират, в съответствие с член 24 от ДЕС, подкрепата на държавите членки за позицията на ЕС относно Беларус и синхрона на техните двустранни отношения с действията на ЕС; да подчертаят, че твърдият ангажимент на всички държави — членки на ЕС, както и на други демократични държави да действат обединено, може да подпомогне успешното насърчаване на всеобщите демократични ценности и реформи в Беларус;

                           й.

                           да насърчават диалога с длъжностни лица, които не са били лично замесени в репресиите, с цел да се засили сътрудничеството между ЕС и Беларус; да допринасят за тяхното взаимодействие с гражданското общество в Беларус с оглед, в крайна сметка, улесняването на реформите;

                           к.

                           да насърчават по-голяма част от гражданското общество, включително професионалните съюзи и представителите на бизнеса, както и политическата опозиция, да увеличат своето участие в Диалога по въпросите на модернизирането; въз основа на препоръките, направени от националната платформа на Форума на гражданското общество, да организират открити обществени консултации относно неговата концепция, цел, стратегия и управленска структура; да продължат да подкрепят Диалога чрез необходима финансова помощ и експертни знания, както и да засилят комуникационната кампания относно неговото съдържание и очакваните резултати;

                           л.

                           да гарантират, че всяко участие от страна на органите в Диалога по въпросите на модернизирането, наред с демократичната опозиция и гражданското общество и на равна нога с тях, се осъществява при пълно зачитане на демократичните принципи, с цел развитие на конкурентоспособна икономика и насърчаване на демократичните реформи, както и на плуралистичното общество и принципа на правовата държава;

                           м.

                           да потвърдят, че гражданското общество продължава да бъде основен участник в политическия диалог с ЕС за насърчаване на демократичните промени в Беларус и така да подкрепят идеята за създаване на конференция на гражданското общество във Вилнюс преди третата среща на високо равнище, посветена на Източното партньорство;

                           н.

                           да използват пълноценно Европейския фонд за демокрация (ЕФД) с цел подпомагане на ключовите участници, работещи в областта на демокрацията и правата на човека в Беларус, акцентирайки върху тези, които са имали трудности при достъпа до традиционна подкрепа от ЕС;

                           о.

                           настоятелно да приканят Русия и държавите от Източното партньорство да призоват Беларус незабавно и безусловно да освободи и да реабилитира политически всички политически затворници, както и да се въздържа от по-нататъшен политически мотивиран тормоз;

                           п.

                           да гарантират, че ЕС и представители на държавите членки, посещаващи Беларус, поддържат редовни контакти с представители на гражданското общество и опозицията, с цел да се гарантира балансирано участие на всички заинтересовани страни в процесите, свързани с отношенията между ЕС и Беларус;

                           р.

                           да предвидят всички налични варианти за политика с оглед на насърчаване на Беларус:

                                       —

                                       да осъществи в пълна степен реформите на избирателния кодекс въз основа на препоръки на Организацията за сигурност и сътрудничество в Европа/Бюрото за демократични институции и права на човека (ОССЕ/БДИПЧ), така че да се създаде плуралистична политическа система, която се основава на свободни и честни избори и в която политическите идеи ще произхождат от пълнокръвна политическа конкуренция между политическите партии като съставен елемент на демокрацията;

                                       —

                                       да позволи повторното отваряне на затворения офис на ОССЕ в Минск;

                                       —

                                       да премахне всички пречки и ограничения относно упражняването на свободата на сдружаване, на изразяване, свободата на движение, свободата на мирни събрания и на мисълта за демократичната опозиция, организациите на гражданското общество и неправителствените организации, включително да премахне пречките пред регистрацията и пълноценното функциониране и приемане на техническа помощ за международно развитие; да реформира разпоредбите на своя наказателен кодекс относно участието в нерегистрирани организации;

                                       —

                                       да въведе необходимите институционални промени, за да се гарантира независимостта на съдебната система, в съответствие с препоръките на специалния докладчик на ООН относно независимостта на съдиите и адвокатите, както и независимостта на адвокатите чрез изменение и ефективно прилагане на Закона за адвокатурата;

                                       —

                                       да не изпълни смъртната присъда на осъдените на смърт през 2013 г. и да въведе мораториум върху смъртното наказание, който да се последва от неговото премахване;

                                       —

                                       да изпълнява решенията по отделните случаи на Комисията на ООН по правата на човека и на работната група на ООН по произволното задържане и препоръките, направени от Комитета на ООН срещу изтезанията през 2011 г. с оглед прекратяване на нечовешко и унизително третиране;

                                       —

                                       да сътрудничи в пълна степен на специалния докладчик на ООН относно ситуацията с правата на човека в Беларус, като обърне внимание на сериозните опасения, изложени в неговия доклад от април 2013 г., и като начална стъпка му предостави достъп до страната;

                                       —

                                       да модернизира в пълна степен пенитенциарната система и да засили сътрудничеството със Съвета на Европа, преди всичко като подпише Европейската конвенция за предотвратяване на изтезанията и нечовешкото или унизително отнасяне или наказание, като предостави на комитета за предотвратяване на изтезанията редовен достъп до местата за задържане, в частност в тези за политически затворници и защитници на правата на човека; да позволява достъп за представители на други съответни международни и национални организации, дипломати, групи на гражданското общество, както и членове на семействата на политически затворници, до беларуските затвори;

                                       —

                                       да учреди независима и напълно функционираща национална институция за защита на правата на човека, която може да приеме формата на омбудсман;

                                       —

                                       да гарантира равни възможности и равни права за всички национални малцинства, както и тяхното приобщаване и неподлагане на дискриминация, да осигури нормализиране на положението в Беларус на Съюза на поляците; да сложи край на маргинализацията на ромското малцинство, да постигне напредък в зачитането на религиозните права и свободи, както и в борбата срещу дискриминация по отношение на ЛГБТ лица;

                           с.

                           по отношение на истинската свобода на медиите и достъпа до тях, да предприемат следните мерки: настоятелно да призоват Беларус да отмени ограниченията при акредитацията на журналисти и ограниченията при използването на сателитна телевизия, да засилят финансовата и техническата помощ на ЕС за всички видове независими медии (в страната и извън нея), с цел да се осигури устойчивото им функциониране и потенциал за по-широк достъп до тях; да предоставят помощ, целяща приключване на изпълнението на европейските програми за подпомагане, развитие на съвместни проекти и консорциуми с международни агенции по печата и с чуждестранните медии;

                     Относно сътрудничеството в областта на икономиката и енергетиката

                           т.

                           да се стремят към конструктивен технически диалог между ЕС и Беларус относно макроикономическото развитие и финансовите въпроси, за да се постигне надежден ангажимент от страна на Беларус за макроикономически и структурни реформи, включително приватизация на държавните предприятия, либерализация на цените, търговията и банковата система, създаване на адекватна мрежа за социална сигурност, както и борба срещу корупцията;

                           у.

                           да потвърдят наред с това, че горепосочените реформи — при условие че основните политически предпоставки са налице, са от жизненоважно значение за икономическото развитие на Беларус, биха улеснили европейските инвестиции и международните заеми, биха дали положителен сигнал за премахване на съществуващите пречки пред преговорите в СТО и във връзка с това биха дали възможност за по-нататъшно интегриране в световната икономика;

                           ф.

                           да предложат техническа помощ с цел създаване на благоприятна стопанска среда с оглед на установяването на равнопоставени условия на конкуренция, сигурност на инвестициите и равни възможности за всички дружества, и по-специално МСП;

                           х.

                           да продължат да се ангажират с въпросите на заетостта в Беларус, включително развитието на човешкия капитал и умения, които да отговарят на търсенето на трудовия пазар;

                           ц.

                           да насърчават Беларус да изпълни препоръките на Международната организация на труда (МОТ), и по-специално тези относно свободата на сдружаване, регистрацията и дейностите на независими професионални съюзи; настоятелно да призоват Беларус да измени законодателството си, с цел да гарантира, че работниците могат свободно и без никакви ограничения да напускат своята работа както в публичния, така и в частния сектор;

                           ч.

                           да призоват Беларус да прилага най-високите международни стандарти за безопасност и действително независима оценка на въздействието върху околната среда във връзка с изграждането и експлоатацията на всички електроцентрали, при оптимизиране на експертния опит и на финансирането от всички налични международни инструменти в пълно съответствие с действащото международно законодателство, като например Конвенцията от Еспоо и Конвенцията от Орхус, и в съответствие с ангажимента от 23 юни 2011 г. за осъществяване на всеобхватни оценки на риска и безопасността („стрес тестове“), като се вземат под внимание спецификациите, уточнени от Европейската комисия и Групата на европейските регулатори в областта на ядрената безопасност;

                           ш.

                           да подпомогнат развитието на диверсификация на енергийните ресурси и пътищата за снабдяване в Беларус и да споделят най-добрите практики на ЕС при изпълнението на международни и регионални проекти на „зелената икономика“, като оказват подкрепа за енергийната ефективност и енергията от възобновяеми източници;

                           щ.

                           допълнително да насърчават регионалното сътрудничество, включително чрез секторните инициативи на Източното партньорство с Беларус, по-специално по отношение на търговията, енергетиката, околната среда и транспорта; да насърчават най-добрите практики на двустранните икономически форуми, като същевременно се стремят към изграждане на повече капацитет на недържавни участници, както и насърчаване на доброто управление и на реформата на публичната администрация;

                           аа.

                           да продължат да предоставят техническа и здравна помощ на населението, засегнато от ядрената катастрофа в Чернобил;

                           аб.

                           да насърчават Беларус да проучи и развие неконвенционални източници на енергия;

                     Относно управлението на границите

                           ав.

                           да засилят сътрудничеството между ЕС и Беларус в областта на управлението на границите и борбата с трансграничната престъпност, и по-специално да подпомогнат Беларус при разработването на нейната транзитна система, модернизирането на митническите процедури и процедурите, свързани с граничния контрол, и пълното прилагане на концепцията за интегрирано управление на границите на ЕС;

                           aг.

                           да гарантират неограничено влизане и пътуване през Беларус за дипломатите и политиците от ЕС;

                           aд.

                           да предоставят във взаимен интерес допълнително обучение за беларуската агенция за управление на границите в съответствие с достиженията на правото от Шенген;

                           aе.

                           да вземат под внимание предоставянето на подходяща техническа помощ, която да се използва за въвеждането на актуализирани системи за граничен контрол и модерна инфраструктура от страна на ЕС;

                           aж.

                           да предоставят на съответните беларуски служби адекватно обучение относно най-добрите практики на ЕС при въвеждането на паспорти с биометрични данни;

                           aз.

                           да сложат началото на партньорство за мобилност между ЕС и Беларус и да насърчават Беларус да участва активно в Платформата за Източно партньорство в областта на миграцията и убежището;

                           aи.

                           да насърчават сътрудничеството между Беларус и Програмата на ООН за развитие (ПРООН), както и с Фонда за децата на Организацията на обединените нации (УНИЦЕФ), с цел подкрепа за програмите, предназначени за борба срещу трафика на хора;

                     Относно гражданското общество и контактите между хората

                           aй.

                           да увеличат дела на проектите с по-големи ползи и видимост за населението като цяло, което би насърчило разбирането на гражданите по отношение на ценностите, стандартите и политиките на ЕС и би подчертало предимствата на неговия модел и експертен опит; да насърчат в тази връзка възможността, предложена от Форума на гражданското общество, по-специално с оглед на предстоящото му заседание в Кишинев през октомври тази година;

                           aк.

                           да се противопоставят системно и безкомпромисно на всяко дезинформиране и подвеждаща информация от страна на беларуските органи относно политиките и проектите на ЕС чрез оповестяване и разпространяване на цялата необходима информация (данни, стойности, законодателство);

                           aл.

                           да засилят техническата и финансовата подкрепа, включително и чрез новия Европейски фонд за демокрация, за организациите на гражданското общество, независими НПО, защитници на правата на човека и професионални съюзи, установени в Беларус, или тези в държавите членки, които оказват ключово влияние в Беларус; да осигурят по-активно участие на гражданското общество при изпълнението, наблюдението и оценката на проектите, финансирани от ЕС; също така значително да подобрят комуникацията и разпространението на информация за ЕС, за да развият разбирането на гражданите за подхода на ЕС към основните права и свободи и необходимостта от социален и икономически напредък;

                           aм.

                           да подпомагат не само работещите за насърчаване на демокрацията и правата на човека организации, чиито седалища са в Беларус, но и тези извън нея, при положение че беларуските органи упорито отказват възможността за регистрация на тези организации; да преразгледат по спешност последните нови правила относно кандидатстване за финансиране от ЕС в рамките на инструмента ЕИДПЧ/NSLA, които на практика изключват добре известни и уважавани беларуски неправителствени организации от процеса на кандидатстване;

                           aн.

                           да изискат от органите в Беларус да приложат Решение A/HRC/WGAD/2012/39 на работната група на ООН по произволното задържане по случая на правозащитника Алес Беляцки, което постановява по-специално, че задържането на г-н Беляцки — председател на Центъра за права на човека „Вясна“ и заместник-председател на Международната федерация по правата на човека, е спорно, като е „в нарушение на член 20, параграф 1 от Всеобщата декларация за правата на човека (ВДПЧ) и член 22 от Международния пакт за граждански и политически права(МПГПП)“;

                           aо.

                           настоятелно да призоват Беларус да отправи постоянна покана до всички Специални процедури на ООН, като също покани специалния докладчик на ООН относно положението на защитниците на правата на човека на посещение в страната;

                           aп.

                           да задължат беларуските органи да премахнат наказателната отговорност за получаване на чуждестранни помощи и да дадат възможност на организациите да съхраняват финансови средства в сметки извън страната;

                           aр.

                           да разгледат едностранното улесняване на издаването на визи и намаляването на тяхната цена от 60 евро до приемливо равнище за гражданите на Беларус и изцяло да използват съществуващите възможности за гъвкавост, които предоставя Визовият кодекс, включително отменянето или намаляването на таксите за визите за краткосрочно пребиваване, особено за млади хора, да улеснят и засилят контактите между хората и да спомогнат за предотвратяването на бъдеща изолация на гражданите на Беларус; също така да разгледат едностранното намаляване или отменяне на таксите за визите за дългосрочно пребиваване, като дългосрочната цел бъде безвизов режим;

                           aс.

                           да призоват органите на Беларус да започнат преговори с ЕС относно споразумения за визови облекчения и обратно приемане с дългосрочна перспектива за безвизов режим с цел да се насърчават контактите между хората и да се предприемат спешни мерки за прилагане на споразуменията за местния граничен трафик с Полша и Литва;

                           aт.

                           да насърчават сътрудничеството между градовете и общините в ЕС и Беларус, използвайки примера за добри практики на някои държави от ЕС, по-специално Полша, Литва и Латвия;

                           aу.

                           да се стремят да предоставят повече възможности за образование и научни изследвания в ЕС за граждани на Беларус в областта на висшето, неформалното образование и образованието за възрастни; да инициират и подкрепят стажантска програма за млади беларуски специалисти в институциите на ЕС и други международни организации; да предоставят по-нататъшна подкрепа за Европейския хуманитарен университет и да разработят и подкрепят програми за образование и професионално обучение в рамките на Беларус; да осигурят адекватно и трайно финансиране за програмата „Еразмус Мундус“ за студенти от Беларус;

                           aф.

                           активно да търсят възможности за участие в диалог с Беларус относно прилагането на дълбоки реформи в нейната система на висше образование, за да се развият, по-специално, академична свобода, институционална автономност и участие на студентите с цел евентуалното присъединяване към европейското пространство за висше образование (процеса от Болоня);

                           ах.

                           призовава Международната федерация по хокей на лед сериозно да преразгледа решението си да позволи на Беларус да бъде домакин на световното първенство по хокей на лед през 2014 г.;

               2.

               Възлага на своя председател да предаде настоящата препоръка на заместник-председателя на Комисията/върховен представител на Съюза по въпросите на външните работи и политиката на сигурност, ЕСВД, Съвета, Комисията и държавите членки.

      (1)  Приети текстове, P7_TA(2012)0410.

      (2)  Приети текстове, P7_TA(2012)0112.

      (3)  ОВ C 377 E, 7.12.2012 г., стр. 162.

      (4)  ОВ С 136 Е, 11.5.2012 г., стр. 57.

      (5)  Приети текстове, P7_TA(2012)0334.

      (6)  ОВ C 168 E, 14.6.2013 г., стp. 26.

      (7)  ОВ C 296 E, 2.10.2012 г., стp. 105.

      (8)  ОВ L 307, 7.11.2012 г., стр. 1.

      (9)  Данни от Независимия институт за социално-икономически изследвания, април 2013 г.

      (10)  Списъкът на политически затворници включва и Микалай Статкевич, Павел Северинец, Едуард Лобау, Микалай Антукович, Микалай Джядок, Ихар Аленевич.